Същински тюлени
Същинските тюлени (Phocidae), наричани още Безухи тюлени, са морски бозайници от групата на Перконогите (Pinnipedia), разред Хищници (Carnivora).

Общи сведения 
Тюлените са отлично приспособени за воден начин на живот. Тялото им е издължено, с много гъвкав гръбначен стълб и къси крайници, наподобяващи перки. Наричат се „безухи“, защото нямат външно ухо, за разлика от Ушатите тюлени, които имат малка, но забележима ушна мида.

Размерите им варират от 1,2 до 6,5 m дължина на тялото, като при повечето видове няма съществена разлика в големината между половете.

На сушата същинските тюлени се придвижват, пълзейки или пързаляйки се по корем, като само се отбутват с късите си крайници без да могат да стъпват на тях.

Разпространение 
Срещат се в умерени, субполярни и полярни води на всички океани без Индийския, както и в някои вътрешни морета и езерото Байкал (виж байкалски тюлен).

Начин на живот и хранене 
Тюлените се гмуркат на значителна дълбочина – гренландски тюлен е бил намерен заплетен в рибарска мрежа на дълбочина 180 m; обикновеният тюлен достига до 90 m в опитни условия, а истински шампион е тюленът на Уедъл, достигащ до 700 m дълбочина. Преди да се гмурнат, тюлените изпускат по-голямата част от въздуха в дробовете си и на определена дълбочина изпадат в тъй нареченато състояние на апнея.

Арктическите тюлени се хранят предимно с риба, докато антарктическите или южни тюлени (Lobodontinae) са по-тясно специализирани в храненето си.

Размножаване и жизнен цикъл 
За да се размножават, същинските тюлени излизат на брега или върху лед. След около 10 – 11 месечна бременност женските раждат по едно малко, покрито с гъста и пухкава детска козина, която то сменя на втората седмица (виж гренландски тюлен). Продължителността на живота на обикновения тюлен в плен e 18 години.

Допълнителни сведения 
Тюлените мигрират на повече или по-малко големи разстояния, до местата си за размножаване, или в търсене на храна. Изчислено е, че по време на пролетното им преминаване през залива Сен Лоран в Канада тюлените изяждат около 20 000 т. херинга. Всички канадски тюлени поглъщат приблизително 500 000 т. мойва годишно – вид риба, която се среща в изобилие из ледените арктични води.

Освен човека, който ги лови заради тюленовата мас и тюленовите кожи, тюлените имат и много естествени врагове, като косатки, акули, полярни мечки. Всяка година по света биват избивани около 275, 000 тюлена, 98% от които са бебета на не повече от три месеца. Много тюлени умират от бавна и мъчителна смърт, след като одират кожата им докато са още полуживи, само за да бъде използвана в луксозните продукти, търгувани по света.

Класификация 
 Семейство Същински тюлени
 Род Monachus – тюлени монаси
 Monachus monachus – Тюлен монах (средиземноморски), белокоремен тюлен
 Monachus schauinslandi – Хавайски тюлен монах
 Monachus tropicalis – Карибски тюлен монах (изчезнал през 50-те години на 20 век)
 Род Mirounga – морски слонове
 Mirounga angustirostris – Северен морски слон
 Mirounga leonina – Южен морски слон
 Род Ommatophoca
 Ommatophoca rossii – Тюлен на Рос
 Род Lobodon
 Lobodon carcinophagus – Тюлен крабоед
 Род Hydrurga
 Hydrurga leptonyx – Морски леопард
 Род Leptonychotes
 Leptonychotes weddellii – Тюлен на Уедъл
 Род Erignathus
 Erignathus barbatus – Морски заек, лахтак, брадат тюлен
 Род Cystophora
 Cystophora cristata – Качулат тюлен
 Род Phoca – тюлени
 Phoca vitulina – Обикновен тюлен
 Phoca largha – Петнист тюлен, ларга
 Род Pusa (Phoca)
 Pusa hispida – Пръстенчат тюлен
 Pusa sibirica – Байкалски тюлен
 Pusa caspica – Каспийски тюлен
 Род Pagophilus (Phoca)
 Pagophilus groenlandicus – Гренландски тюлен
 Род Histriophoca (Phoca)
 Histriophoca fasciata – Ивичест тюлен, крилатка
 Род Halichoerus
 Halichoerus grypus – Дългомуцунест тюлен, сив тюлен

Вижте също 
 Морж